ΘΕΜΑ: Η ΠΕΡΙΠΤΩΣΗ ΤΟΥ ΜΙΚΡΟΥ HANS

Βιζηράκη Αλεξία-Παρασκευή

Παναγιωτοπούλου Νικολέττα

Οι ψυχαναλυτές έχουν αναγνωρίσει από νωρίς τη σημασία της αλληλεπίδρασης μεταξύ των κλινικών δεδομένων και των επίσημων ψυχαναλυτικών θεωριών. Αυτή ακριβώς η αλληλεπίδραση αναδεικνύεται σε ένα από τα πιο γνωστά κλινικά περιστατικά του Sigmund Freud, την περίπτωση του μικρού Hans (φροϋδικό ψευδώνυμο του μετέπειτα σκηνοθέτη όπερας Χέρμπερτ Γκραφ), ενός πεντάχρονου αγοριού που διακατεχόταν από φοβία για τα άλογα. Ο Freud κατέληξε στο συμπέρασμα πως η παρούσα μελέτη υποστηρίζει τις θεωρίες του σχετικά με την ψυχοσεξουαλική ανάπτυξη, την παιδική σεξουαλικότητα καθώς και το Οιδιπόδειο Σύμπλεγμα και άγχος του ευνουχισμού . Ο Hans πρόκειται για τον μικρότερο ασθενή του Freud. Ο πατέρας του παιδιού απευθύνθηκε στον Freud ύστερα από νευρωτικά συμπτώματα του Hans, καθώς ο πρώτος ήταν μεγάλος υποστηρικτής των ιδεών του σπουδαίου ψυχαναλυτή. Το ασυνήθιστο, θα λέγαμε, στην συγκεκριμένη περίπτωση συνιστά το γεγονός ότι το ιστορικό ασθενείας και θεραπείας του νεαρού ασθενούς δεν προέρχεται από το αρχείο του ίδιου του Freud αλλά την θεραπευτική αγωγή την ανέλαβε ο πατέρας του παιδιού, ο οποίος και συνομιλούσε μέσω γραμμάτων με τον πρώτο. Ενώ το τελευταίο σημείο έχει επικριθεί από ψυχολόγους, ψυχαναλυτές και άλλους μελετητές, για τον Freud, οι ειδικές γνώσεις του πατέρα στην ερμηνεία των εκδηλώσεων του Hans σε συνδυασμό με την τρυφερότητα και την πατρική αγάπη διαδραμάτισαν καθοριστικό ρόλο στην υπέρβαση των τεχνικών δυσκολίων μιας ψυχανάλυσης σε μία τόσο τρυφερή ηλικία.

Οι αρχικές παρατηρήσεις προέρχονται από τις πρώτες μέρες του Γενάρη του 1908 όταν ο Hans ήταν περίπου τριών ετών. Το παιδί ξυπνά κλαίγοντας από ένα όνειρο κατά το οποίο η μητέρα του έφυγε και «δεν είχε πια μαμά για χάδια». Κάθε φορά που ο Hans βρισκόταν σε μελαγχολική διάθεση η μητέρα του τον άφηνε να κοιμάται μαζί της. Έπειτα από λίγες μέρες, στον καθιερωμένο περίπατο με την νταντά του, βάζει εντελώς ξαφνικά τα κλάματα και απαιτεί να γυρίσει στο σπίτι επειδή θέλει να «χαϊδευτεί» με την μητέρα του. Όταν τον ρωτούν για ποιον λόγο έκλαψε δεν δίνει κάποια απάντηση και παρουσιάζεται χαρούμενος στο πέρασμα της ημέρας. Ωστόσο το ίδιο βράδυ παρουσιάζει συμπτώματα άγχους, κλαίει και αποζητά μόνο την μαμά του και τα χάδια της και εν τέλει κοιμάται μαζί της. Την επομένη, η μητέρα του θέλησε να βγει η ίδια μαζί με τον γιο της προκειμένου να ανακαλύψει τα αίτια του ξεσπάσματός του. Ο Hans ξεκινά να κλαίει, να μην επιθυμεί να βγει και να φοβάται. Τελικά πηγαίνει αλλά στον δρόμο το άγχος που τον διακατέχει είναι έκδηλο. Στην επιστροφή τους, ο Hans αναφέρει στην μητέρα του πως αυτό που φοβόταν ήταν ότι κάποιο άλογο θα τον δαγκώσει-και πράγματι στο Σενμπρούν όπου πραγματοποιήθηκε η βόλτα τους, παρουσιάστηκε ανήσυχος μόλις αντίκρυσε ένα άλογο. Ύστερα από μερικές ώρες, οι γονείς του τον ρωτούν εάν βάζει το χέρι του στο πέος του και εκείνος απαντά πως το κάνει κάθε βράδυ προτού κοιμηθεί. Τον προειδοποιούν να μην το ξανακάνει αλλά ο Hans αφού ξυπνά τους λέει πως το έβαλε μόνο για πολύ λίγο. Σε αυτό το σημείο βρίσκεται η αρχή τόσο του άγχους όσο και της φοβίας. Η διαταραχή ξεκινά με διστακτικές και συνάμα τρυφερές σκέψεις προς το πρόσωπο της μητέρας και συνοδεύεται από τον εφιάλτη πως την χάνει και δεν δύναται να είναι κοντά της. Η αυξημένη τρυφερότητα του παιδιού προς την μητέρα του δεν συναντά την ηδονή αλλά την δυσαρέσκεια, μετατρέπεται σε άγχος και γίνεται το αντικείμενο της απώθησης.

Το ενδιαφέρον και η περιέργεια του Μικρού Hans για το πέος το δικό του ή των άλλων συνιστά αξιοσημείωτο γεγονός κατά αυτή την περίοδο. Η συγκεκριμένη περιέργεια οδήγησε την μητέρα του να τον απειλήσει πως αν συνεχίσει θα φωνάξει τον δόκτωρ Α. να του κόψει το πέος. Αυτή η απειλή, σύμφωνα με τον Freud, συνιστά το πρώτο ψήγμα για το σύμπλεγμα του άγχους του ευνουχισμού. Το ενδιαφέρον του Χανς για το πέος του δεν σταματάει εκεί αλλά παρατηρεί τα γεννητικά όργανα και των άλλων έμβιων οργανισμών και είναι σε θέση να τα διακρίνει από τους άψυχους καθώς στους τελευταίους απουσιάζουν τα γεννητικά όργανα. Επίσης, θεωρεί πως δεδομένου ότι η μητέρα του είναι μεγάλη θα έχει και αυτή πέος όπως έχουν τα μεγάλα άλογα και η πεποίθηση συνεχίζεται με την γέννηση της αδερφής του. Μπορεί να την βλέπει καθώς την κάνουν μπάνιο, όμως, αρνείται να παραδεχθεί πως η μικρή Χάνα δεν έχει πέος και αντίθετα υποστηρίζει πως «είναι πολύ μικρό γιατί είναι νωρίς και όταν μεγαλώσει θα γίνει πιο μεγάλο». Για τον Freud αυτό το ενδιαφέρον δεν είναι παράλογο, πρόκειται δηλαδή για σεξουαλική περιέργεια που τον καθιστά μικρό ερευνητή και συμβουλεύει τον πατέρα να τον διαφωτίσει σεξουαλικά. O πρώτος υποθέτει ότι αφού η λίμπιντό του παιδιού εκφράζεται με την επιθυμία να δει το πουλάκι της μαμάς του, πρέπει να αφαιρεθεί αυτή η επιδίωξη από το μυαλό του λέγοντας του ότι η μαμά, όπως και τα άλλα θηλυκά, διαφέρει ως προς τα γεννητικά της όργανα, γεγονός που ήδη γνωρίζει και από την Χάνα χωρίς ωστόσο να το παραδέχεται. Αυτή η άρνηση σχετίζεται με το άγχος μήπως χάσει και ο ίδιος τα γεννητικά του όργανα. Το άγχος του ευνουχισμού προέρχεται από την ηδονή που αντλεί από το όργανό του και τον μετέπειτα φόβο μην το χάσει.

***Μικρός Οιδίπους***

Η επιθυμία του Hans να βρίσκεται με την μαμά και να είναι τρυφερός μαζί της έχει ως άμεσο επακόλουθο να επιθυμεί την εξαφάνιση του πατέρα του. Ο Hans λοιπόν, πρόκειται πράγματι για έναν μικρό Οιδίπους ενισχύοντας όσα ανέφερε ο Freud στην «Ερμηνεία των Ονείρων» και στο «Τρεις Μελέτες για την θεωρία της Σεξουαλικότητας». Αυτή η επιθυμία να φύγει και, αργότερα, να πεθάνει ο πατέρας είναι που δημιούργησε στον Hans ανυπόφορο άγχος καθώς ο πατέρας συνιστά ένα πρόσωπο που ο ίδιος αγαπάει πολύ. Αναγκάζεται να φανερώσει αυτή την εσωτερική αμφιθυμία όταν χτυπά τον πατέρα του και τον φιλά αμέσως μετά στο σημείο που τον χτύπησε.

***Φοβία***

Όσον αφορά στην φοβία του Hans για τα άλογα, ένιωθε πολύ άσχημα όταν έβγαινε εκτός σπιτιού και έβλεπε άλογα καθώς ζούσαν όλοι μαζί απέναντι από ένα πανδοχείο όπου στάθμευαν άμαξες. Αισθάνεται δυσφορία όταν βλέπει άμαξες και φοβάται ότι τα άλογα θα πέσουν κάτω προκαλώντας μεγάλο θόρυβο. Στο παρελθόν είχε δει μάλιστα την κατάρρευση και τον ακόλουθο θάνατο ενός αλόγου μπροστά του και είχε φοβηθεί από τον ήχο των οπλών του που χτύπησαν πάνω στο λιθόστρωτο του δρόμου. Περιεχόμενο της φοβίας του είναι οτιδήποτε φαίνεται να διευκολύνει την πτώση των αλόγων. Η φοβία αυτή γενικεύτηκε με αποτέλεσμα να μην θέλει να βγαίνει από το σπίτι ώστε να μην συναντήσει κάποιο άλογο. Το παιδί το τρόμαζαν τα άλογα με μαύρα σημάδια γύρω από το στόμα ή που φορούσαν παρωπίδες. Ο Freud το ερμηνεύει ως συμβολισμό του πατερά του καθώς ο ίδιος είχε μαύρο μουστάκι και φορούσε γυαλιά και κατ’ επέκταση, το παιδί φοβάται τον ευνουχισμό από το πατερά του ως τιμωρία στο ότι ποθεί την μητέρα. Το τέλος της φοβίας συνοδεύτηκε από δυο φαντασιώσεις: η πρώτη είναι ότι ήρθε ο υδραυλικός στο σπίτι και του έβαλε μεγαλύτερο πέος. Δεν πρόκειται για μια απλή φαντασίωση αλλά περιέχει το θριαμβευτικό ξεπέρασμα του άγχους του ευνουχισμού. Η δεύτερη σχετίζεται και με την λύση του Οιδιπόδειου. Αυτός και η μητέρα του θα ήταν οι γονείς πολλών παιδιών και ο πατέρας θα συνεχίσει να είναι πατέρας του, άρα ο παππούς των παιδιών του Hans. Με αυτόν τον τρόπο, διορθώνει το απαράδεκτο των σκέψεων περί εξαφανισμού του πατέρα και τον εξουδετερώνει όχι σκοτώνοντάς τον, αλλά παντρεύοντας τον με τη γιαγιά. Με αυτή την φαντασίωση ο Freud θεωρεί ότι ολοκληρώθηκε η ασθένεια και η ανάλυση.

***Ερμηνεία***

Η ερμηνεία στην φοβία και το γενικότερο άγχος που βιώνει ο πεντάχρονος Ηans μπορεί να δοθεί μέσω των θεωριών του Freud για το Οιδιπόδειο Σύμπλεγμα. Πίσω από το αρχικό άγχος του Hans, ότι κάποιο άλογο θα τον δαγκώσει, αποκαλύπτεται ένα βαθύτερο: ότι τα άλογα θα πέσουν. Και τα δύο μαζί φανερώνουν τον πατέρα που θα τον τιμωρήσει επειδή εσωτερική του επιθυμία συνιστά ο πατέρας να πάθει κακό. Βλέποντας το άλογο να πέφτει, σκέφτηκε τον πατέρα και ευχήθηκε ο τελευταίος να πέσει και να πεθάνει. Το άγχος ωστόσο δεν εμφανίστηκε ξαφνικά, αλλά λίγες μέρες πριν το παιδί είχε ξυπνήσει από έναν εφιάλτη διότι του έλειπε η μητέρα του. Αυτό το όνειρο αποτελεί χαρακτηριστικό όνειρο τιμωρίας και απώθησης, σηματοδοτώντας ήδη ένδειξη για σοβαρής έκτασης απωθητική διαδικασία. Ο Hans ονειρεύτηκε τρυφερότητες με την μητέρα του, κοιμήθηκε μαζί της και όλη η ευχαρίστηση μετατράπηκε σε άγχος. Ο Hans όπως προαναφέρθηκε, είναι ένας χαρακτηριστικός Οιδίποδας. Στο ασυνείδητο έμεινε το μίσος του προς τον πατέρα λόγω της αγάπης του προς αυτόν, καθώς και το σαδιστικό- τρυφερό στοιχείο προς την μητέρα. Αυτές οι καταπιέσεις είναι σύμφωνα με τον Freud προδιάθεση για την ασθένεια, την νεύρωση. Απωθήθηκαν και μόλις θέλησαν να βγουν στην επιφάνεια, περιορίστηκαν και έγιναν το περιεχόμενο της φοβίας. Η νεύρωση, πάντως, ξεκίνησε μετά από όταν είδε το άλογο να πέφτει δηλαδή από ένα τυχαίο βίωμα και διατήρησε τα ίχνη του κάνοντας το άλογο αντικείμενο του άγχους. Αυτό το τυχαίο γεγονός είχε τόση επιρροή λόγω της προηγούμενης συμπάθειας προς αυτά.

Την άνοιξη του 1922-μετά από 13 χρόνια- παρουσιάσθηκε στον Freud «ο μικρός Χανς», 19 χρόνων τώρα ,το παιδί για το οποίο είχαν γράψει αρκετοί πως σε μια τόσο τρυφερή ηλικία έπεσε θύμα της ψυχανάλυσης και έχασε την αθωότητά του . Όμως τίποτε τέτοιο δεν είχε συμβεί. Ο ίδιος του είπε πως δεν υπέφερε πλέον από καμία διαταραχή ή αναστολή αλλά δεν θυμόταν και τίποτα από όσα λέγονταν για αυτόν στο ιστορικό του, δεν αναγνώριζε δηλαδή τον εαυτό του.

Ενδιαφέρον παρουσιάζει και η ερμηνεία της περίπτωσης του μικρού Hans μέσα από την αντιληπτική σφαίρα του Jacques Lacan. Ο Lacan θεωρούσε ότι η κλινική βάση στην περίπτωση του Μικρού Χανς αφορά στο Όνομα του Πατέρα, τον τρόπο που ο καθένας μας βρίσκει για να καλύψει το κενό που αφήνει η διάκλειση . Πρόκειται για μία μεταφορική έννοια που παραπέμπει στο αντικείμενο της επιθυμίας της μητέρας, δηλαδή τον πατερά, και που κατά συνέπεια εμποδίζει τη χρήση του παιδιού ως φαλλό από την πλευρά της και την αιμομικτική προσέγγιση του παιδιού προς τη μητέρα. Θεωρεί το άλογο υποκατάστατο του Ονόματος του Πατέρα, δεν έβαλε δηλαδή, την τυπική λύση, τον ίδιο τον πατερά, ως υποκατάστατο του Ονόματος αλλά το άλογο . Αυτό που δημιουργεί τη φοβία στον Μικρό Hans είναι το γεγονός ότι δεν υπάρχει αρκετά η συμβολική διάσταση του πραγματικού πατέρα, κι έτσι η φαντασιακή σχέση με τη μητέρα συνεχίζεται. Ο Lacan θέτει το ερώτημα αν το υποκατάστατο του αλόγου επαρκεί για την επίλυση του οιδιπόδειου . Εάν είχε θέσει ως υποκατάστατο τον πατερά θα έκανε ό,τι έκανε ο πατέρας του και συνεπώς θα ήθελε να παντρευτεί την μαμά του και ο μπαμπάς του την δική του μαμά. Συνεπώς για τον Lacan το οιδιπόδειο δεν λύθηκε διότι ο Hans θα έχει φανταστικά παιδιά τα παιδιά του φαλλού της μητέρας του, στην ουσία θα επιθυμεί για πάντα το φαλλό της μητέρας, έτσι όμως δεν ολοκληρώνεται η ανδρική του υπόσταση. Μπορεί να έχει απαλλαγεί από το άγχος και τις φοβίες αλλά δεν έχει ταυτιστεί με τον δικό του πατερά, βρίσκεται στο σημείο από όπου ξεκίνησε.

Η περίπτωση του μικρού Hans δεν έπαψε να προκαλεί το ενδιαφέρον και την οξυδέρκεια των σύγχρονων αναλυτών και ψυχολόγων οι οποίοι προσπαθούν να ανακαλύψουν όσα ο Freud δεν μπόρεσε να δει. Σε καμία περίπτωση ωστόσο, δεν πρέπει να λησμονούμε πως ό,τι μπορούμε να σκεφτούμε σήμερα μάς είναι προσβάσιμο χάρη στο έργο του Freud.

**ΒΙΒΛΙΟΓΡΑΦΙΑ**

S. Freud, Ο μικρός Χανς: ανάλυση της φοβίας ενός πεντάχρονου αγοριού

D.Cervone- L.A.Pervin ,Θεωρίες της προσωπικότητας-Έρευνα και εφαρμογές

D.Bourdin, Η ψυχανάλυση από τον Φρόυντ ως τις μέρες μας

Μαρία Ρουμελιώτου- Καλεώδη, Η καμηλοπάρδαλη τρώει τα φύλλα: η ψυχανάλυση ενός μικρού αγοριού με φοβίες

Α. Χριστοπούλου, Πανεπιστημιακές σημειώσεις, η ψυχαναλυτική προσέγγιση